শামসুজ্জামান খান: প্রথম আমি দেখেছি, আমি যখন জগন্নাথ কলেজের ছাত্র। তখন ছাত্রলীগ করতে শুরু করেছি। দীপুমনির আব্বা ইত্তেফাকের আব্দুল ওয়াদুদ সাহেব ছিলেন, তার সান্নিধ্যে এসে ছাত্রলীগ করতে শুরু করি। তো জগন্নাথ কলেজে পড়ি, ওই সময় একটা মূক মিছিল হবে। মৌলি ব্রাদার্সের সামনে থেকে শুরু হবে, ওখানে তখন শেখ মুজিবুর রহমান এসেছিলেন। উনি একটা বক্তৃতা দিলেন। বক্তৃতা দিয়ে মিছিল শুরু করলেন। চকবাজার পর্যন্ত যাবে মিছিল। আমরাও সঙ্গে সঙ্গে গেলাম। গুলি হলো মিছিলে। ইকবাল নামে জগন্নাথ কলেজের এক ছাত্র গুলিবিদ্ধ হলো। তাকে তৎকালীন সলিমুল্লাহ মেডিকেল কলেজে নেয়া হয়েছিল। তাকে স্যালাইন দিয়ে রাখা হয়। বঙ্গবন্ধু দেখতে গেলেন। আমরাও গেলাম। এই প্রথম তাকে দেখি। দেখে আকৃষ্ট হই। তারপরে তো জগন্নাথে পড়াকালে বিভিন্ন সভা-সেমিনারে গেছি। সভা-সেমিনারে তাকে দেখেছি। প্রথম যখন মন্ত্রী হলেন তিনি, পূর্ব পাকিস্তান সরকারে, ৫৪ সালে নির্বাচনে জেতার পর তিনি শ্রমমন্ত্রী হলেন। তিনি গাড়ি নিয়ে নামলেন মৌলি ব্রাদার্সের সামনে। তখন আওয়ামী লীগের অফিস হলো আরেকটু সামনে, হলুদ একটা বিল্ডিং ছিল, সেই হলুদ বিল্ডিঙে। তো ওখানে রাস্তার পাশে হকাররা বসত। পুলিশ অস্থির হয়ে উঠল। মন্ত্রীর গাড়ি ঢুকাতে হবে, হকারদের সরাতে হবে। কিন্তু উনি গাড়ি থেকে নেমে গেলেন– না, আমি হেঁটে যাব। সাদা পাঞ্জাবি পায়জামা পরা। চাদর গায়ে। ওই লম্বা মানুষকে মনে হলো অসাধারণ এক জ্যেতিষ্মান পুরুষ, হেঁটে হেঁটে যাচ্ছে।